## Rješenje Agencije za zaštitu tržišnog natjecanja Klasa: UP/I-030-02/99-01/13 od 11

### NN 53/1999 (28.5.1999.), Rješenje Agencije za zaštitu tržišnog natjecanja Klasa: UP/I-030-02/99-01/13 od 11

# AGENCIJA ZA ZAŠTITU TRŽIŠNOG NATJECANJA

Na temelju članka 35. Zakona o zaštiti tržišnog
natjecanja (»Narodne novine«, br. 48/95, 52/97 i 89/98),
po zahtjevu za utvrđivanjem narušavanja slobodnog tržišnog
natjecanja koji je protiv Općinskog poglavarstva Općine
Viškovo, Vozišće 3, Viškovo, podnio poduzetnik
Elektro-instalaterska radnja - Španjulet, sa sjedištem
u Viškovu, Gornji Jugi 30, zastupan po vlasniku Ivanu Vučemilu,
na temelju odluke Savjeta za zaštitu tržišnog natjecanja,
donesene na 26. sjednici održanoj 15. travnja 1999., ravnateljica
Agencije za zaštitu tržišnog natjecanja donosi
sljedeće

## RJEŠENJE

I. Ništavan je Natječaj za davanje u zakup javne površine
u svrhu postavljanja kioska od 27. siječnja 1999., kojeg
je raspisalo Općinsko poglavarstvo Općine Viškovo,
sa sjedištem u Viškovu, Vozišće 3.

II. Nalaže se Općinskom poglavarstvu Općine Viškovo,
Vozišće 3, da u dnevnim novinama Novi list raspiše
novi Natječaj za davanje u zakup javne površine u
svrhu postavljanja kioska, bez odredbe kojom se traži da
prijava za sudjelovanje u natječaju mora sadržavati
ugovor o redovnoj nabavi i prodaji duhanskih proizvoda, dnevnog
ili drugog tiska zadnjih pet ili više godina.

- Rok izvršenja: trideset (30) dana od dana dostavljanja
ovog rješenja.

III. Nalaže se Općinskom poglavarstvu Općine
Viškovo, Vozišće 3, da preslik novog Natječaja
usklađenog s točkom 3. izreke ovog rješenja dostavi
Agenciji za zaštitu tržišnog natjecanja.

- Rok izvršenja: po raspisivanju Natječaja, bez odgode.

IV. Obvezuje se Općinsko poglavarstvo Općine Viškovo,
Vozišće 3, da naknadi troškove postupka u iznosu
od 5.000 kuna poduzetniku Elektro instalaterska radnja - Španjulet,
sa sjedištem u Viškovu, Gornji Jugi 30, u roku od petnaest
(15) dana od dana dostavljanja ovog rješenja, pod prijetnjom
ovrhe.

V. Nepostupanje po ovom rješenju je prekršaj, sukladno
članku 40. stavku 1. točki 4. ZZTN.

VI. Ovo je rješenje konačno u upravnom postupku.

VII. Sukladno odredbi članka 37a. Zakona o zaštiti
tržišnog natjecanja, ovo rješenje bit će
objavljeno u »Narodnim novinama«.

Obrazloženje

1. Poduzetnik Elektro-instalaterska radnja - Španjulet, sa
sjedištem u Viškovu, Gornji Jugi 30, zastupan po vlasniku
Ivanu Vučemilu (dalje: Španjulet), podnio je 22. veljače
1999. Agenciji za zaštitu tržišnog natjecanja (dalje:
Agencija) zahtjev za pokretanje postupka za utvrđivanje narušavanja
slobodnog tržišnog natjecanja primjenom odredbi članka
7. stavka 1. točke 3. i stavka 2. istog članka te
članka 20. stavaka 8. i 9. Zakona o zaštiti tržišnog
natjecanja (»Narodne novine«, broj 48/95, 52/97 i 89/98,
dalje: ZZTN), protiv Općinskog poglavarstva Općine
Viškovo, sa sjedištem u Viškovu, Vozišće
3, zastupanog po općinskom načelniku Goranu Petrcu.

Zahtjev je podnesen u skladu s člankom 33. stavkom 3. ZZTN.

Podnositelj zahtjeva navodi da povreda odredaba ZZTN proizlazi
iz uvjeta Natječaja za davanje u zakup javne površine
u svrhu postavljanja kioska od 27. siječnja 1999., u dijelu
naslovljenom »Prijave za sudjelovanje u natječaju
moraju sadržavati« koji propisuje obvezni sadržaj
prijave za sudjelovanje u natječaju, alineja 6., a glasi:

» - ugovor o nabavi i prodaji duhanskih proizvoda, dnevnog
ili drugog tiska zadnjih 5 ili više godina.«

Sukladno iznijetom, Agencija je dopisom od 25. veljače
1999. pokrenula posebni ispitni postupak radi utvrđivanja
narušavanja slobodnog tržišnog natjecanja od strane
Općinskog poglavarstva Općine Viškovo, koje proizlazi
iz postavljanja zapreka pristupa tržištu na način
da se obavljanje djelatnosti sukladno predmetnom Natječaju
uvjetuje postojanjem ugovorâ o nabavi i prodaji duhanskih
proizvoda te dnevnog i drugog tiska u razdoblju od prethodnih
pet ili više godina.

Rečenim dopisom od 25. veljače 1999. Agencija je
od Općinskog poglavarstva Općine Viškovo zatražila
očitovanje o navodima pokretača postupka, kao i
dostavu dokumentacije o predmetnom Natječaju.

Dopisom od 4. ožujka 1999., koji je Agencija zaprimila 8.
ožujka 1999., načelnik Općine Viškovo Goran
Petrc dostavio je zatraženu dokumentaciju i pisano očitovanje
u kojem je istaknuo sljedeće:

- Općinsko poglavarstvo Općine Viškovo je na
45. sjednici održanoj 26. siječnja 1999. donijelo
Zaključak o raspisivanju natječaja za davanje u
zakup javne površine u svrhu postavljanja kioska, u skladu
s člankom 10. stavkom 2. Odluke o zakupu zemljišta
za postavu naprava, kioska i drugih montažnih objekata (»Službene
novine Primorsko-goranske županije«, br. 5/94);

- uvjet da prijava za natječaj mora sadržavati ugovor
o redovnoj nabavi i prodaji dnevnog ili drugog tiska i duhanskih
proizvoda zadnjih pet ili više godina potaknut je nastojanjem
da u natječaju uspije poduzetnik koji ima kontinuitet u
obavljanju predmetne djelatnosti, sve iz razloga kako bi se mještanima
Viškova pružila kvalitetna usluga;

- predmetni natječaj provela je Komisija za izbor najpovoljnije
ponude, koja je 18. veljače 1999. provela javno otvaranje
ponuda i usmeno nadmetanje, a svi su ponuditelji nakon završenog
postupka potpisali zapisnik bez primjedbi.

Očitovanju je priložen i Zapisnik s održanog
usmenog javnog nadmetanja, održanog 18. veljače 1999.,
kojem su, uz podnositelja zahtjeva, pristupili i poduzetnici Duhan
d.d., sa sjedištem u Rijeci, S. Č. Vajnera 12, i Leonora
d.o.o., sa sjedištem u Klani, Klana 20. Nakon otvaranja pismenih
ponuda, Komisija za izbor najpovoljnije ponude utvrdila je da
poduzetnik Španjulet nije priložio dokumentaciju iz
koje bi bilo vidljivo da ima zaključene ugovore o redovnoj
nabavi i prodaji tiska i duhanskih proizvoda u posljednjih pet
ili više godina, te mu nije dopušteno sudjelovanje u
daljnjem usmenom nadmetanju.

U daljnjem tijeku postupka, Agencija je sukladno članku
149. Zakona o općem upravnom postupku (»Narodne novine«,
br. 53/91, dalje: ZUP) zakazala usmenu raspravu, koja je održana
7. travnja 1999. Tom prilikom predstavnici obiju stranaka u postupku
ostali su pri svojim navodima i očitovanjima. U skladu
s člankom 134. stavkom 5. ZUP-a, voditelj postupka predložio
je nagodbu u pravcu poništavanja predmetnog natječaja
i raspisivanja novog natječaja bez navedenog ograničavajućeg
uvjeta, u kojem bi slučaju poduzetnik Španjulet odustao
od zahtjeva. Nagodbu stranke nisu prihvatile.

Nakon utvrđenog činjeničnog stanja Agencija
je utvrdila da akt izvršnog tijela lokalne samouprave, u
konkretnom slučaju davanje u zakup zemljišta u vlasništvu
Općine Viškovo, prema tumačenju Ministarstva
uprave klasa 372-01/98-01/5 od 25. rujna 1998. godine predstavlja
akt poslovanja a ne upravni akt. Sukladno odredbi članka
4. ZZTN, ovaj se Zakon primjenjuje i na tijela lokalne uprave
i samouprave kada njegova primjena ne bi priječila obavljanje
onih zadaća koje su im posebnim propisima utvrđene i
zbog kojih su ta tijela osnovana.

Također, sukladno odredbi članka 2. stavka 2. ZZTN,
isti se primjenjuje i na svaku pravnu i fizičku osobu koja
na tržištu ostvari povremeni ili jednokratni promet
robe i usluga.

Agencija je utvrdila da je mjerodavno tržište za zakup
javnih površina u svrhu postavljanja kioska na području
Općine Viškovo (članak 19. ZZTN). Općina
Viškovo, kao vlasnik zemljišta u centru Viškova
površine 15 m2, koje se nalazi na k.č. broj 3268 k.o.
Viškovo, a koje je predmet rečenog natječaja
od 27. siječnja 1999., ima vladajući položaj
na mjerodavnom tržištu sukladno članku 15. stavku
2. ZZTN. Njezina tržišna snaga očitovala se kroz
stvaranje prepreka drugim poduzetnicima da pristupe na to tržište,
sukladno članku 18. točkom 6. ZZTN.

Natječajem za davanje u zakup javne površine u svrhu
postavljanja kioska od 27. siječnja 1999., koji je objavljen
1. veljače 1999. u dnevnim novinama Novi list, Općina
Viškovo je zlouporabila vladajući položaj i počinila
povredu odredbe članka 20. točaka 8. i 9. ZZTN.

Povreda proizlazi iz alineje 6 obveznog sadržaja prijave
za sudjelovanje u natječaju, kao dijela rečenog
natječaja, kojom je uvjetovano da sudionik istog mora imati
zaključene ugovore o redovnoj nabavi i prodaji tiska i
duhanskih proizvoda u posljednjih pet ili više godina, što
predstavlja nepremostivu prepreku da sudjeluju u natječaju,
odnosno da pristupe tržištu za sve poduzetnike koji
posluju manje od pet godina. Istodobno, postavljanjem tog uvjeta
Općinskog poglavarstvo Općine Viškovo je neovlašteno
i bez pravnog osnova utvrdilo uvjet za sudjelovanje u natječaju
(kontinuitet u obavljanju poslova koji su predmet natječaja
u minimalnom trajanju od pet godina) nepoznat hrvatskim propisima.

Dodajući kao obvezni uvjet za sudjelovanje u natječaju
odredbu o zaključenim ugovorima o redovnoj nabavi i prodaji
tiska i duhanskih proizvoda u posljednjih pet ili više godina,
Općinsko poglavarstvo Općine Viškovo nije spriječilo
u slobodnom tržišnom natjecanju samo poduzetnika Španjuleta,
već i sve druge poduzetnike koji se zbog ovakvog ograničavajućeg
uvjeta nisu niti odlučili nadmetati. Agencija na ovom mjestu
ne isključuje mogućnost stvarne potrebe za uvjetovanjem
obavljanja predmetne djelatnosti iskustvom i određenim vremenskim
kontinuitetom u istoj, ali takav uvjet ne smije biti u tolikoj
mjeri ograničavajući da iz tržišne utakmice
isključi najveći broj poduzetnika.

Raspisivanje novog Natječaja za davanje u zakup javne površine
u svrhu postavljanja kioska bez odredbe u kojoj se traži
da prijava za sudjelovanje u natječaju mora sadržavati
ugovor o redovnoj nabavi i prodaji duhanskih proizvoda, dnevnog
ili drugog tiska zadnjih pet ili više godina, kako je to
naređeno u točki II. izreke ovog rješenja, omogućit
će puno veći odaziv poduzetnika i na taj način
bolji i kvalitetniji odabir od strane Komisije za izbor najpovoljnije
ponude Općine Viškovo.

Slijedom iznijetog, a sukladno članku 30. ZZTN i na temelju
odluke Savjeta Agencije za zaštitu tržišnog natjecanja,
donesene na 26. sjednici, održanoj 15. travnja 1999., predmetni
Natječaj za davanje u zakup javne površine u svrhu
postavljanja kioska od 27. siječnja 1999. proglašava
se ništavnim temeljem članka 7. stavka 2. ZZTN, te
se temeljem članka 35. ZZTN nalažu obustava zlouporabe
vladajućeg položaja i mjere za otklanjanje nedostataka,
kao što je i odlučeno u izreci ovog rješenja.

Nepostupanje po ovom rješenju imat će za posljedicu
primjenu kaznenih odredbi iz članka 40. stavka 1. točke
4. i stavka 2. ZZTN, sukladno točki V. izreke ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali
nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana
primitka ovog rješenja.

Klasa: UP/I-030-02/99-01/13
Urbroj: 580-02-99-9
Zagreb, 11. svibnja 1999.

Ravnateljica
**dr. Deša Mikotin-Tomić**, v. r.

Rješenje, NN 53/1999-998